**RENDKÍVÜLI TÁJÉKOZTATÁS**

A LEXHOLDING Befektető Zártkörűen Működő Részvénytársaság (székhely: 1027, Budapest, Csalogány utca 23-33., cégjegyzékszám: Cg. 01-10-042823; nyilvántartó bíróság: Fővárosi Bíróság Cégbírósága) ezúton tájékoztatja befektetőit, valamint az egyéb tőkepiaci szereplőket és érdeklődőket, hogy a Budapesti Értéktőzsde Zrt. XBond Általános Üzletszabályzata, valamint a vonatkozó jogszabályok alapján fennálló rendkívüli tájékoztatási kötelezettségének az alábbiakban eleget tesz:

**A Scope Ratings GmbH hitelminősítő intézet 2023. június 09. napján közzétette hitelminősítési felülvizsgálatának eredményét a társaság vonatkozásában, amelynek értelmében megerősíti a LEXHOLDING Befektető Zártkörűen Működő Részvénytársaság B+/Stabil értékelését, illetve kötvényeinek B+ szinten való besorolását. A kibocsátói besorolás megerősítését a megfelelő összköltség fedezet és a kiegyensúlyozott finanszírozási struktúra támasztja alá, amely csak mérsékelt külső pénzügyi adósságot tartalmaz.**

A LEXHOLDING Zrt. (korábbi nevén Stelius Befektető Zrt.) az ország egyik legnagyobb, kizárólag magyar tulajdonban lévő vállalatcsoportja, 1995-ös alapítása óta a hazai üzleti élet meghatározó szereplője. A biztos alapokon álló, tőkeerős vállalatcsoportba tartozó cégek tevékenysége a pénzügyi szolgáltatások (BÁV Zálog), a műkereskedelmi tevékenység (BÁV Műkereskedelem) és ehhez kapcsolódó oktatás (BÁV Akadémia), a taxis személyszállítás (Főtaxi), valamint az ingatlanfejlesztés és -hasznosítás (Inforg) köré csoportosul. A tulajdonosi érdekek képviselete mellett a LEXHOLDING Zrt. holdingközpontként látja el a cégcsoportba tartozó, különböző üzleti profilú vállalatok stratégiai irányítását és működésének szakmai támogatását.

A Scope Ratings GmbH hitelminősítési felülvizsgálatának 2023.06.09.-én publikált minősítési eredménye visszaigazolja, hogy a külső körülmények, -  elsősorban a koronavírus járvány okozta gazdasági hatások, a szomszédos országban kitört háború, és az infláció példa nélküli emelkedése – ellenére a társaság működése megfelelő, céljai és kitűzött üzleti pályája továbbra is reális, és  hosszú távon is megalapozott. A LEXHOLDING Zrt. a kötvénykupon fizetési kötelezettségeinek minden évben határidőben eleget tesz, mely azt bizonyítja, hogy a gazdasági nehézségek ellenére is a LEXHOLDING Zrt. likviditása stabil. Annak érdekében, hogy ez a stabil pénzügyi háttér a további években is biztosított legyen, a LEXHOLDING Zrt. tárgyalásokat kezdeményezett a kötvénytulajdonosokkal,- egy újra definiált befektetési stratégia mentén - a kötvénybevételek ingatlanrészlegen belüli cash-flowt generáló kiegészítéséről.

A SCOPE Ratings GmbH pozitívan értékelte ezt a módosított stratégiát, tekintettel arra a tényre, hogy azonnali pénzáramlást tesz lehetővé, és a fejlesztési kockázatok kiküszöbölésre kerülnek.

 A LEXHOLDING Zrt. az eddigi évek gyakorlatának megfelelően, a jövőben is erősíteni, és bővíteni  kívánja  a holding szerepét, és azon dolgozik, hogy irányítsa és támogassa üzletágainak működését, beruházásainak felelős megtervezését és megvalósítását, amelyektől a várhatóan továbbra is turbulens pénzügyi-gazdasági környezetben eredményeink szinten tartását várjuk a következő években is.”

A LEXHOLDING Zrt. az MNB Növekedési Kötvényprogramjának (NKP) keretei között 2020 decemberében vezette be kötvényeit a Budapesti Értéktőzsde XBond kereskedési platformjára. Az NKP-hoz kapcsolódóan elindított BÉT XBond kötvénykereskedési platform a professzionális kötvényvásárlókat célozza meg azzal, hogy a regisztrálható értékpapírok minimális névértéke 100 000 euró vagy annak megfelelő egyéb deviza. A LEXHOLDING Zrt. az NKP-nak köszönhetően 15 milliárd forint forrást vont be: a kibocsátott kötvények fix kamatozásúak, a kupon mértéke 3,1 százalék, a kötvényaukción 3,06 százalékos átlaghozam alakult ki.

Budapest, 2023. június 12.

Majtényi Kálmán

Vezérigazgató s.k.